EELNÕU

18.05.2020

**VABARIIGI VALITSUS**

**MÄÄRUS**

**xx.xx.xxxx nr ....**

**Elektroonilise kaubaveoteabe tingimused ning andmevahetuse kord**

Määrus kehtestatakse liiklusseaduse § 88 lõike 6 alusel.

**§ 1. Määruse reguleerimisala**

Määrusega kehtestatakse andmevahetusplatvormi vahendusel elektroonilise kaubaveoteabe ning veosega seotud muu elektroonilise teabe andmevahetuse tingimused ja kord, sealhulgas elektroonilise saatedokumendi andmete koosseis.

**§ 2. Mõisted**

Määruses kasutatakse mõisteid järgmises tähenduses:

1. „andmevahetusplatvorm“ on info- ja kommunikatsioonitehnoloogial põhinev lahendus, mis on ette nähtud elektroonilise kaubaveoteabe töötlemiseks ja mille kaudu toimub andmevahetus asjaomaste ettevõtjate vahel, samuti asjaomase ettevõtja ja pädeva asutuse vahel;
2. „asjaomane ettevõtja“ on veoseveo korraldaja, saatja või mõni teine füüsiline või juriidiline isik, kes vastutab õigusaktidega nõutava teabe kättesaadavaks tegemise eest pädevatele asutustele;
3. „elektrooniline kaubaveoteave” on andmed, sealhulhas veose, selle vedamiseks kasutatava veovahendi ning sõidukijuhi kohta, mida töödeldakse elektrooniliselt eesmärgiga vahetada õigusnormidega ette nähtud teavet asjaomaste ettevõtjate ja pädevate asutuste vahel;
4. „liidestus“ on kinnitatud juurdepääs andmevahetusplatvormile;
5. „pädev asutus“ on avaliku sektori asutus, amet või muu organ, kelle jaoks on vajalik juurdepääs õigusaktidega nõutavale teabele selle kontrollimiseks, jõustamiseks, kinnitamiseks või nõuete täitmise jälgimiseks liikmesriigi territooriumil;
6. „teenuseosutaja“ on isik, kes osutab lepingulist elektroonilise kaubaveoteabe teenust andmevahetusplatvormi kaudu asjaomastele ettevõtjatele;
7. „õigusaktidega nõutav teave“ on kaubaveoga seotud teave, mille asjaomane ettevõtja peab pädevale asutusele tegema kättesaadavaks, et tõendada kaubavedu reguleerivates õigusaktides sätestatud nõuete täitmist;
8. „juurdepääsuõigus” on pädevatele asutustele ja asjaomastele ettevõtjatele teenuseosutaja poolt andmevahetusplatvormile võimaldatud juurdepääs neile andmevahetusplatvormis lubatud toimingute teostamiseks ja neile toimingute teostamiseks antud volituste piires;
9. „logi” on teenuseosutaja poolt automaatselt tehtud salvestis elektroonilise kaubaveoteabe töötlemise kohta.

**§ 3. Üldsätted**

1. Andmevahetusplatvormi vahendusel tagatakse õigusaktidega nõutava teabe vahendamine siseriiklikult ja Eesti ning teise Euroopa Liidu liikmesriigi, Euroopa Majanduspiirkonna liikmesriigi ja Šveitsi (edaspidi liikmesriik) ning kolmandate riikide vahel, kui vastaval liikmesriigil on andmevahetusplatvormidele vajalik juurdepääs.
2. Andmevahetusplatvormi kasutamine ja selle andmete väljastamine on asjaomastele ettevõtjatele tasuline. Andmevahetusplatvormi kasutamise tingimused ja selle kasutamise eest võetavad tasud kehtestab teenuseosutaja teenuse tingimustes.
3. Andmevahetusplatvormi kasutamine ei võta asjaomaselt ettevõtjalt õigust esitada vastav teave pädevale asutusele paberkandjal. Kui esineb erinevus paberkandjal toodud ja elektroonilises vormis teabe vahel, siis eeldatakse, et õige on elektroonilises vormis teave. Kaubaveoteave, mis on sisestatud andmevahetusplatvormi, esitatakse elektrooniliselt, välja arvatud juhul, kui juurdepääs andmevahetusplatvormile ei ole tehnilistel põhjustel kättesaadav.

**§ 4. Andmevahetusplatvormi vahendusel töödeldavad andmed**

1. Andmevahetusplatvormi vahendusel töödeldakse juurdepääsuõiguste piires järgmisi elektroonilise saatedokumendiga seotud andmeid:
2. elektroonilise saatedokumendi koostamise koht ja aeg;
3. autojuhi andmed (isikukood või sünniaeg, kodakondsus või kodakondsused, ees- ja perekonnanimi);
4. veoseveo korraldaja ja tegeliku vedaja andmed (füüsilisest isikust ettevõtja või äriühingu nimi ja registrikood, aadressiandmed, kontaktandmed, olemasolul andmed tegevusloa kohta);
5. saatja andmed (ees- ja perekonnanimi, isikukood või sünniaeg, füüsilisest isikust ettevõtja või äriühingu nimi ja registrikood, aadressiandmed, kontaktandmed);
6. saaja või vastuvõtja andmed (ees- ja perekonnanimi, isikukood või sünniaeg, füüsilisest isikust ettevõtja või äriühingu nimi ja registrikood, aadressiandmed, kontaktandmed);
7. andmed kaupade eritunnuste, koguste, pakendite arvu, pakendite liigi, massi ja mahu kohta;
8. andmed ohtlike kaupade (ADR) (aine nimetus, ÜRO kood, märgistus, pakendi tüüp, kogus pakendis, ühikute või pakendite arv, pakkegrupp, toimeaine);
9. muu valdkondlike õigusaktide või rahvusvaheliste konventsioonide kohaselt nõutav teave veose kohta.
10. Andmevahetusplatvormi vahendusel võib lisaks käesoleva paragrahvi lõikes 1 loetletud andmetele töödelda muid andmeid, eelkõige andmeid, mis on vajalikud selleks, et tõendada pädevatele asutustele veovahendite tehnilist korrasolekut, sõidukijuhi juhtimisõigust ning muude tehniliste ja õiguslike nõuete täitmist asjaomase ettevõtja poolt. Sellisteks andmeteks võivad olla näiteks veovahendi(te) registreerimisnumbrid, juhtimisõigust tõendavad dokumendid, sõiduki registreerimistunnistus jms.
11. Kabotaažveo andmed sisestatakse vastavalt riikidevahelisele tõendamiskohustusele. Seejuures on pädevatele asutustele kontrolliks esitatavate dokumentide kättesaadavus vedaja kohustuseks. Kabotaažvedude puhul peab asjaomasest ettevõtjast teabe esitaja täiendavalt veenduma, et vastab Euroopa Parlamendi ja nõukogu 21.10.2009. a määruse (EÜ) nr 1072/2009 rahvusvahelisele autoveoturule juurdepääsu käsitlevate ühiseeskirjade kohta artiklites 8 ja 9 sätestatud nõuetele.
12. Rahvusvaheliste kaubaandmete edastamisel teisest riigist Eestisse võib edastatav teave sisaldada lisaks käesoleva paragrahvi lõikes 1 toodud andmetele ka teavet elektoonilise kaubaveoteabe teenuse osutaja kohta ning teavet dokumentide hilisema kättesaadavuse kohta.
13. Andmevahetusplatvormil toimub isiku autentimine järgmiste e-identimise vahenditega: ID-kaart, mobiil-ID, Smart-ID, Euroopa Parlamendi ja nõukogu 23.07.2014. a määruse (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ alusel vastastikku tunnustatud e-identimise vahend. Vastavad e-identimise andmed säilitatakse andmevahetusplatvormil ja lisatakse käesoleva paragrahvi lõikes 1 nimetatud andmetele.
14. Käesoleva paragrahvi lõigetes 1 ja 2 nimetatud andmed Eestis väljastatud kaubaandmete kogumi kohta edastatakse elektroonilise kaubaveoteabe päringu algatanud riiki vastavalt kehtivale seadusandlusele ja rahvusvahelistele lepetele.

**§ 5. Pädevate asutuste juurdepääs andmetele**

1. Teenuseosutajad tagavad pädevatele asutustele tasuta juurdepääsu õigusaktidega nõutavale teabele kauba saatedokumentide ja muude kontrollitavate dokumentide kohta, mis on loetletud käesoleva määruse paragrahvis 4.
2. Teenuseosutaja tagab pädevatele asutustele liidestuse andmevahetusplatvormile neile antud juurdepääsuõiguse piires, mis hõlmab vajadusel liidestust pädevate asutuste poolt kasutusel olevate registritega. Andmevahetusplatvormi kasutamiseks läbi pädevate asutuste poolt kasutusel olevate andmekogudega tagavad teenuseosutajad pädevatele asutustele nende riigi infosüsteemi kuuluvate andmekogude liidestamise andmevahetusplatvormiga otse või kaudselt läbi teiste andmekogude. Pädevate asutustega sõlmitakse andmevahetuse kokkulepped andmetele juurdepääsu tagamiseks, milles määratakse kindlaks andmevahetusplatvormile juurdepääsu tingimused, võttes arvesse pädevate asutuste poolt õigusaktide alusel teostatavate kontrolltoimingute ulatust ja põhjendatud vajadust.
3. Asjaomane ettevõtja, kes kasutab veose saatedokumentides nõutava kaubaveoteabe edastamiseks andmevahetusplatvormi, on kohustatud pädevatele asutustele võimaldama juurdepääsu kaubaveoteabele kontrolli teostamiseks vajalikus ulatuses.
4. Andmevahetusplatvormi vahendusel edastatud andmed on pädevatele asutustele nähtavad veo toimumise ajal sõiduki registreerimisnumbri alusel. Logidest on eristatavad kontrolltegevused ja reaalajas jälgimistegevused.
5. Andmevahetusplatvormi sisestamata kaubaveoteabe kontrollimise vajaduse korral pöördub pädev asutus andmete saamiseks asjaomase ettevõtja poole, kes väljastab nõutud andmed.
6. Asjaomased ettevõtjad jäävad vastutavaks teabe esitamise eest muus kui elektroonilises vormis, kui pädevad asutused seda taotlevad selleks, et võimaldada pädevatel asutustel täita oma ülesandeid olukordades, kus juurdepääs andmevahetusplatvormile ei ole kättesaadav.

**§ 6. Kombineeritud veod**

1. Õigusaktidega nõutavat teavet kaubaveo kohta saab andmevahetusplatvormi kaudu pädevatele asutustele elektrooniliselt kättesaadavaks teha kõikide liikmesriikides tehtavate veoteenuste etappide puhul ning kõikide transpordiliikide puhul.
2. Kui rahvusvahelisi vedusid reguleerivatest konventsioonidest või muudest õigusaktidest tuleneb erisusi või lisatingimusi nõutud andmeväljadele võrreldes käesoleva määruse paragrahvis 4 sätestatuga, siis lähtutakse andmeväljade ja lisatingimuste täitmisel neis sätestatust.

**§ 7. Ärisaladuse ja isikuandmete kaitse**

1. Pädevad asutused, teenuseosutajad ja asjaomased ettevõtjad võtavad meetmeid, et tagada käesoleva määruse kohaselt töödeldud ja vahetatud ärisaladuse konfidentsiaalsus ning tagavad, et sellisele teabele saab ligi pääseda ja seda saab töödelda üksnes antud juurdepääsuõiguse piires.
2. Pädevad asutused, teenuseosutajad ja asjaomased ettevõtjad tagavad, et andmevahetusplatvormi kaudu isikuandmete töötlemine vastab Euroopa Parlamendi ja nõukogu 27.04.2016. a määruses (EL) nr 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta sätestatud nõuetele. Andmeid töödeldakse vastavalt selgelt kindlaks määratud eesmärkidele ja antud töötlemisõigustele.
3. Andmete käideldavuse, tervikluse ja konfidentsiaalsuse tagamiseks rakendab teenuseosutaja organisatsioonilisi, füüsilisi ja infotehnoloogilisi turvameetmeid. Teenuseosutaja tagab, et andmed on andmevahetusplatvormis nõuetekohaselt kaitstud, sealhulgas lubamatu või ebaseadusliku töötlemise ning juhusliku kadumise, hävimise või kahjustumise eest.

**§ 8. Teenuseosutaja ja asjaomase ettevõtja kohustused**

1. Teenuseosutuja kohustub:
2. kehtestama andmevahetusplatvormi andmetele juurdepääsu tingimused ja nende töötlemise korra;
3. sõlmima andmevahetuse lepingud pädevate asutustega, võttes andmetele juurdepääsu tagamisel arvesse pädevate asutuste poolt õigusaktide alusel teostatavate kontrolltoimingute ulatust ja põhjendatud vajadust;
4. tagama kasutajatoe toimimise nii asjaomastele ettevõtjatele kui ka pädevatele asutustele ning juhendama andmevahetusplatvormi kasutajaid.
5. Andmevahetusplatvormi sisestatud ja pädevatele asutustele elektrooniliselt kättesaadavaks tehtud andmete õigsuse, terviklikkuse ja sisu eest vastutab teabe esitanud asjaomane ettevõtja, kes peab veenduma, et on esitanud kogu õigusaktidega nõutava teabe.

**§ 9. Logi ja andmete säilitamine**

1. Teenuseosutaja salvestab logid järgmiste sündmuste kohta:
2. elektroonilise saatedokumendi koostamine;
3. kauba vedamiseks üle võtmine ja peale laadimine;
4. kauba sihtkohta jõudmine;
5. kauba vastu võtmine;
6. pädevate asutuste toimingud (kontrolltegevused, reaalajas jälgimistegevused).
7. Andmevahetusplatvormi vahendusel säilitatakse logi 3 aastat ja sellega seotud andmed järgmiselt:
8. andmetöötlemise sisu ja andmetöötleja andmed;
9. andmetöötlemise kuupäev ja kellaaeg.
10. Teenuseosutaja säilitab elektroonilise saatedokumendiga seotud andmeid 7 aastat.
11. Andmete arhiveerimine kui teenuseosutaja lõpetab tegevuse.

**§ 10. Rakendussätted**

Määrus jõustub xx.xx.xxxx.